O‘ZBEKISTON RESPUBLIKASI OLIY MAJLISINING XIV SESSIYASI MATERIALLARINI TA’LIM MUASSASALARINING O‘QUV DASTURLARIGA KIRITISh TO‘G‘RISIDA

XXI asrning dastlabki yillarida O‘zbekistonning ma’naviy rivojlanishi, davlat va jamiyat qurilishi, siyosiy va iqtisodiy sohasidagi strategiyasi va asosiy ustuvor yo‘nalishlarini mamlakatimiz o‘quvchi yoshlari tomonidan chuqur o‘rganilishini ta’minlash, ularda yuksak fuqarolik mas’uliyatini shakllantirish va mustahkamlash, o‘z bilimlarini chuqurlashtirishga hamda tanlangan kasbi bo‘yicha yuqori malaka orttirishga ongli intilishni tarbiyalash maqsadida Vazirlar Mahkamasi qaror qiladi:
 1. Xalq ta’limi vazirligi, Oliy va o‘rta maxsus ta’lim vazirligi bir hafta muddat ichida O‘zbekiston Respublikasi Prezidentining Oliy Majlis XIV sessiyasidagi ma’ruzasi asosida “O‘zbekiston XXI asrga intilmoqda” maxsus o‘quv kursini ta’lim muassasalarining barcha turlari uchun ishlab chiqsin va tasdiqlasinlar.
 “O‘zbekiston XXI asrga intilmoqda” kursini ishlab chiqishda quyidagi ustuvor yo‘nalishlarning jamiyatning rivoji uchun progressiv ahamiyatini atroflicha ifodalashga alohida e’tibor berilsin:
 mamlakat siyosiy, iqtisodiy hayotini, davlat va jamiyat qurilishini yanada erkinlashtirish;
 jamiyat ma’naviyatini yanada yuksaltirish;
 kadrlar tayyorlash;
 xalq turmush darajasining izchil va barqaror o‘sishi, aholini yanada kuchli ijtimoiy himoya qilish;
 iqtisodiyotda strukturaviy o‘zgarishlar;
 jamiyatdagi barqarorlik, tinchlik, millatlar va fuqarolararo totuvlikni, sarhadlarimiz daxlsizligini, mamlakatimiz hududiy yaxlitligini ta’minlash.
 Kursning hajmi va mazmuni hamda qo‘shimcha adabiyotlar ro‘yxati ta’lim muassasalarining turlari va ta’lim oluvchilarning yoshiga xos psixologik xususiyatlariga muvofiq bo‘lishi ta’minlansin.
 2. Xalq ta’limi vazirligi, Oliy va o‘rta maxsus ta’lim vazirligi ta’lim muassasalariga ega bo‘lgan boshqa vazirlik va idoralar bilan hamkorlikda:
 ikki hafta muddat ichida “O‘zbekiston XXI asrga intilmoqda” kursi bo‘yicha dars beruvchi professor-o‘qituvchilar tarkibini tayyorlasinlar;
 1999-yil 1-maydan maktablarning yuqori sinflarida, o‘rta maxsus, kasb-hunar va oliy ta’lim muassasalarining barcha kurslarida “O‘zbekiston XXI asrga intilmoqda” kursini o‘rganishga kirishilsin;
 kurs mazmunining sifatli o‘zlashtirilishini ta’minlash maqsadida uning yakuni bo‘yicha, joriy o‘quv yilining oxirida, o‘quvchi va talabalar orasida kollokvium o‘tkazsinlar;
 uzluksiz ta’lim tizimining ijtimoiy-gumanitar yo‘nalishlaridagi davlat ta’lim standartlari, o‘quv dasturlari, darsliklar va o‘quv-metodik qo‘llanmalarni tayyorlash jarayonida O‘zbekiston Respublikasi Prezidentining Oliy Majlis XIV sessiyasidagi ma’ruzasida bayon etilgan asosiy tamoyillar mohiyatini aks ettirsinlar.
 3. Ushbu qarorning bajarilishini nazorat qilish O‘zbekiston Respublikasi Bosh vazirining o‘rinbosari H.S.Karomatov zimmasiga yuklansin.